SĂRBĂTORI în luna mai...

SĂRBĂTORI în luna mai…

Pentru tineri, pentru adolescenți – câte o zi de petrecere, o zi liberă „ZIUA NAȚIONALĂ A TINERETULUI”, în a doua duminică din mai, așa zice Legea din 25 oct. 2004, așadar anul acesta va fi ziua de 10 mai. Felurite activități culturale, artistice, sportive au loc pretutindeni unde se află tinerii, adolescenții…iar voia bună a început chiar din 3 mai, când a fost …Ziua mondială a râsului! Sărbătorită prima oară în India, la sfârșitul sec. XX, manifestarea a fost agreată și adoptată de tot mapamondul, cum era și firesc!

Pentru cei care iubesc muzeele, s-a desemnat o zi specială, o zi de sărbătoare: 18 mai; din 1997 se recomandă de către Consiliul Internațional al Muzeelor, cu sediul la Paris, să fie dăruită vizitatorilor muzeelor, dar și celor care se îngrijesc de patrimoniul muzeal din fiecare țară.

Muzeul Național al Satului, din București, și-a deschis porțile pentru public la 17 mai 1936, din inițiativa profesorului Dimitrie Gusti și colaboratorilor săi Victor Ion Popa, Henri Stahl, Mihai Pop, Gh. Focșa. Astăzi este unul din cele mai mari muzee etnografice în aer liber din lume.

În această primăvară, o plimbare la șosea, și pe aleile muzeului, va fi un prilej de încântare pentru ochi și suflet!

ROMANIȚA ȘTENȚEL, jurnalist

Contents